paleo – toortsie.com
Julie 29, 2020 Julie 29, 2020 ~ Toortsie	~ 10 Kommentaar
Foto’s deur Lize V Photography
Stilering deur Lizelle du Toit
Julie 27, 2020 ~ Toortsie	~ 29 Kommentaar
Vir die afgelope paar jare noual het ek dieselfde skrywe op hierdie dag. Vandag is my Bantingverjaarsdag. Vandag, 6 jaar gelede, het ek die groot stap in my lewe gemaak om die Bantingleefstyl te volg. Om alle stysel en suiker uit my dieet te verwyder. Om vrugte en sekere groentes met oorleg te eet. Om baie meer vet in my dieet toe te laat. Om meer natuurlike kos te eet. Botter in plaas van nagemaakte margarien. Dubbelroomjoghurt in plaas van laevet. Geen geprosesseerde kaas. Baie neute. Geen tjips. Wegneemetes as absolute minimum.
En soos ek so baie hoor, dat ander mense eerder ‘gebalanseerd’ eet, dink ek ek eet steeds baie gebalanseerd, selfs meer gebalanseerd as voorheen. Want tóé sou my etes sommer baie keer net uit brood en vleis bestaan. Ek sou vergeet om groente of slaai te maak. Ek eet beslis baie meer gebalanseerd en gesond as voorheen. Ek ky nooit honger nie. Ek het baie energie.
Ses jaar gelede, toe my skaal wipplank gery het, ek nie een stel klere van een seisoen na die volgende kon oordra nie, soms selfs nie eers in dieselfde seisoen end-uit kon dra nie, het ek in moedeloosheid gebid dat God my moes help. Ek glo dit met my hele hart dat Hy my daardie dag gehelp het. Dis vir my ‘n uitvoerbare en volhoubare leefstyl. Dis maklik, al was dit in die begin ‘n vreemde konsep. Ek is gesonder as ooit.
Ek hoop dat ek dit die res van my lewe sal kan doen.
Junie 2, 2020 Junie 2, 2020 ~ Toortsie	~ 12 Kommentaar
Ek is mal oor kos. Oor eet. Kos is vir my lekker. Ek geniet dit om kos te maak. Nie spesiale kos nie, sommer net gewone boerekos. Huiskos. Kos wat maklik is om te maak. Vinnig en maklik en gesond daarby. Baie keer is ek lui, dan braai manlief, want hy hou daarvan. Sommer net tjops en wors of sosaties. Niks vreemde goed soos braaipaai nie. Gewone braaivleis. Want dis vir ons lekker. Want ons hou daarvan. Ons hou van eet. Ons is goed daarmee.
Natuurlik is alles Bantingvriendelik. Lchf. Keto. Paleo. Gesond, ryk en lekker.
Sommer oor eet en kos en sulke dinge
Februarie 5, 2020 ~ Toortsie	~ 14 Kommentaar
‘n Vrou met wie ek voorheen baie te doen gekry het, vra my waarmee ek my deesdae besig hou. Ek vertel haar dat ek steeds by die boerdery se administrasie betrokke is en dat ek kosboeke skryf met gewigsverlies en gesondheid as doelwit.
Dadelik stel sy belang, want, soos met soveel die geval is en ook met my die geval was, het die kilogramme oor die jare hulle sit kom neem by haar. Sy wil dadelik weet waar ek my boeke verkoop en vra nog ‘n bietjie uit.
Ek noem aan haar dat sy stysel moet vermy, waarop sy antwoord dat sy nie eintlik baie stysel eet nie.
Ek vra haar hoe haar daaglikse kospatroon lyk. Wat eet sy bedags?
Dit was elf voormiddag wat ek met haar gesels het. Sy het nog niks geëet nie. Sy drink wel koffie met melk en twee lepels suiker in. Middagete sal sy vier perskes eet. By vyf namiddag eet sy drie eiers en laataand is sy doodhonger en eet van die vleis wat oor was van die vorige dag.
Ek sê dat sy eintlik al op die regte pad is deur stysel uit te los. Die vleis en eiers is ook nie verkeerd nie.
Persoonlik dink ek sy eet te min, iets wat baie van ons doen as ons gewig wil verloor. Ons honger onsself uit. Dit werk vir ‘n dag of twee, en dan vergryp ons ons aan die eerste die beste ding. Ons verstadig ook ons metabolisme as ons so min eet. Ons verlaag ons weerstand en iewers kan ons onsself nie meer beheer nie
Ek beveel vir haar aan dat sy die melk in die koffie met room sal vervang en die suiker los wat sy in haar koffie gooi. Verder moet sy in die oggend sommer drie eiers eet sodat sy energie het vir die dag wat voorlê. In plaas daarvan om middagete vir haar vier perskes te koop, kan sy eerder ‘n hoenderdy of twee koop. Sy mag maar die vetjies aan die vleis eet. Wat ek vergeet het om te noem, is die groentetjie by elke ete. En nee, lae GI-brood is NIE aan te bevele as jy ‘n lae koolhidraatdieet wil volg nie.
Hoë vet lae koolhidrate werk vir my. Ek kan ongelukkig nie waarborg dat dit vir ander ook gaan werk nie.
Net ‘n eier
Januarie 24, 2020 Maart 9, 2020 ~ Toortsie	~ 10 Kommentaar
Dit is so dat ek baie lief is vir eiers. Soos ons vriend, Danie, sê, kan ‘n eier nooit verkeerd wees nie. Ek voel ook so.
Maar ek is lui ook.
Toe ek vyf en ‘n half jaar gelede het om die Bantingleefstyl te volg, het ek elke oggend twee eiers, ‘n halwe avokado en ‘n tamatie geëet. Nou wil ek eers iets sê oor die vyf en ‘n halwe jaar.
Vir die kitsdieëters klink vyf en ‘n halwe jaar verskriklik. Moet hulle dit SO LANK doen? Hulle wil dit net vir ‘n week doen, net gou ‘n paar kilogramme verloor en dan wil hulle weer terugval op hulle ou eetmaniere.
Ek hou juis van Banting omdat dit VOLHOUBAAR is. Omdat ek dit vir soveel jare kan volhou en gesond bly. Om die waarheid te sê, om gesonder as ooit te wees. Nie soos die wysneushuishoudkundige vir my gesê het dat dit gevaarlik is om dit langer as ses maande te volg nie, maar in dieselfde asem gesê het dat as jy dit een keer begin doen het jy nie weer anders mag eet nie, want, beskuldigend, dis wat Tim Noakes sê. Sy het nie die boek gelees nie. Wel, ek hoop dat ek dit vir die res van my lewe sal kan doen, dat omstandighede my dit sal toelaat. Want dit werk vir my. Ek dink glad nie meer aan suiker of stysel nie. Om die waarheid te sê, suiker en stysel maak my SIEK. Ek het die meeste van my gewig in die eerste jaar verloor en sedertdien behou ek my gewig. Geen ander dieet kon dit vir my gee nie.
Ontbyt. So het ek vir baie jare elke oggend my eiers gebak. Iewers het ek lui geword. En het ek begin dubbelroomjoghurt eet met neute en ‘n vrug. Heeltemal binne die reëls. Lekker vinnig en maklik. Lig. Gesond. En dit het vir my gewerk vir ‘n baie lang ruk.
Tog het ek gevind dat ek weer meer lus kry vir tussenin eet. Of dit die joghurt se skuld is, kan ek nie sê nie. Wat ook gebeur het, was dat my porsie joghurt ook groter en groter raak. En dat ek later in die dag sommer nog weer lus kry vir ‘n soortgelyke happie.
By Banting mag ‘n mens ‘n vrug op ‘n dag eet. Afhangende van die vrug en die hoeveelheid, mag jy gewoonlik dan nie eintlik veel meer van die oranjelys eet nie. Jy mag ook dubbelroomjoghurt eet. Tog word ons soms gewaarsku teen suiwel. Eintlik melk. Die kase en die botters maak nie regtig saak nie, dit word van room gemaak. Melk bevat egter baie koolhidrate.
En joghurt word van melk gemaak. Nie van room nie. Van dieselfde melk met die baie koolhidrate.
Ek het weer begin eiers bak in die oggend. Sommer drie eiers vir ontbyt met ‘n snytjie kaas oor en tamatie.
Baie dinge het gestabiliseer. Ek kry nie meer heeldag lus vir eet nie. Ek voel versadig. Die skaal stabiliseer weer.
Nee, ek gee nie die joghurt die skuld nie, ek het dit darem te lank geëet sonder erge gevolge. Ek dink net die eiers doen hulle ding. En ja, ek eet tog nog soms ‘n bietjie dubbelroomjoghurt, maar nie meer soveel soos wat ek gedoen het nie.
596 246 ste persoon wat hier inloer! Baie dankie en welkom! Hoop jy loer weer in.